SDM रीडर की बहन के घर एक दिन की पनाह; छाते से मुंह छिपाकर भागा
वारिस पंजाब दे का चीफ खालिस्तान समर्थक अमृतपाल सिंह और उसके साथी को कुरुक्षेत्र के शाहाबाद (सिद्धार्थ कॉलोनी) में एक दिन की पनाह मिली थी। आरोप लाडवा SDM के रीडर हरजिंदर सिंह और उसकी बहन बलजीत कौर पर लगे हैं।
वारिस पंजाब दे का प्रमुख खालिस्तान समर्थक अमृतपाल सिंह और उसके साथी को हरियाणा के कुरुक्षेत्र जिला के शाहाबाद (सिद्धार्थ कॉलोनी) में एक दिन की पनाह मिली थी। आरोप लाडवा SDM के रीडर हरजिंदर सिंह और उसकी बहन बलजीत कौर पर लगे हैं। हरियाणा STF द्वारा पूछताछ में हुए खुलासे के बाद शाहाबाद पहुंची पंजाब STF की टीम रीडर हरजिंदर सिंह की बहन बलजीत कौर को गिरफ्तार करके अपने साथ पंजाब ले गई है।
वहीं, अमृतपाल सिद्धार्थ कॉलोनी के बाद शाहाबाद के बस स्टैंड पर नजर आया है, जिसमें वह पप्पलप्रीत के साथ छाता लेकर जाता दिखाई दे रहा है। अमृतपाल के अब उत्तराखंड के रास्ते नेपाल भागने का शक है। इसके लिए उत्तराखंड में हाई अलर्ट और नेपाल बॉर्डर पर मुस्तैदी बढ़ा दी गई है।
बुधवार रात को शाहाबाद पहुंची थी पुलिस की टीमें
कॉलोनी वासियों के मुताबिक, लाडवा SDM रीडर हरजिंदर सिंह अपने पिता और बहन के साथ सिद्धार्थ कॉलोनी में रहता है। बुधवार रात को पंजाब और हरियाणा पुलिस की 3 गाड़ियां कॉलोनी में आई थी। यहां से पंजाब पुलिस खालिस्तान समर्थक अमृतपाल को पनाह देने के आरोप में बलजीत कौर को गिरफ्तार करके अपने साथ ले गई।
रीडर ने डीसी के समक्ष किया आत्मसमर्पण
सूचना यह भी मिली कि बलजीत कौर के भाई हरजिंदर सिंह ने कुरुक्षेत्र डीसी शांतनु शर्मा के सामने आत्मसमर्पण किया, लेकिन अमृतपाल को पनाह देने में उसकी कोई संलिप्ता नहीं पाई गई। गुरुवार देर शाम पुलिस अधीक्षक सुरेंद्र सिंह भौरिया ने बताया कि आरोपी बलजीत कौर को पंजाब पुलिस के हवाले कर दिया है।
कॉलोनी वासियों के मुताबिक, 19 मार्च की रात को पंजाब नंबर की एक ब्रेजा गाड़ी कॉलोनी में खड़ी थी, जोकि 22 मार्च की सुबह गायब मिली।
भेष बदलकर आया था अमृतपाल
पुलिस के मुताबिक, अमृतपाल अपने साथी पप्पलप्रीत के साथ एक दिन के लिए शाहाबाद की सिद्धार्थ कॉलोनी में रुका था। अमृतपाल और उसका साथी भेष बदलकर सफेद रंग की एक्टिवा पर शाहाबाद पहुंचे थे। अगले दिन बलजीत कौर उसी एक्टिवा को पटियाला (पंजाब) छोड़कर आई थी। पुलिस शाहाबाद के चप्पे-चप्पे पर लगे CCTV कैमरों की फुटेज खंगाल रही है। आशंका जताई जा रही है कि अमृतपाल शाहाबाद से उत्तराखंड की तरफ रवाना हुआ है।
पपलप्रीत सिंह के संपर्क में थी बलजीत कौर
पंजाब पुलिस से मिली जानकारी के मुताबिक, अमृतपाल सिंह के बेहद करीबी पप्पलप्रीत सिंह ने शाहाबाद की बलजीत कौर को अपने संपर्क में लिया और उसके घर पर रुकने की इच्छा जाहिर की। सूत्रों के मुताबिक 19 मार्च की रात एक बजे अमृतपाल सिंह और उसका साथी पप्पलप्रीत सिंह शाहाबाद की सिद्धार्थ कॉलोनी में बलजीत कौर के घर पहुंचे थे।
वहीं, सोशल मीडिया पर शाहाबाद की एक CCTV फुटेज वायरल हो रही है, जिसमें छाता व थैला लिए जा रहे व्यक्ति को अमृतपाल बताया जा रहा है। उसके साथ आगे चल रही महिला को बलजीत कौर।
ये खबर भी पढ़ें:- 
कुरुक्षेत्र बस स्टैंड पर छाते में छुपता दिखा अमृतपाल: यहां से उत्तराखंड फरार होने का शक; पूर्व फौजी दे रहे थे उसकी फायरिंग रेंज में ट्रेनिंग 
वारिस पंजाब दे के चीफ खालिस्तान समर्थक अमृतपाल के बारे में नया खुलासा हुआ है। अमृतपाल पाकिस्तानी खुफिया एजेंसी ISI के इशारे पर काम कर रहा था। यहां तक कि उसका दुबई से पंजाब आने से लेकर नशा छुड़ाओ केंद्र खोलने तक सब ISI का प्लान था (पूरी खबर पढ़ें)